b'\n_START_ARTICLE_\nIgor Papi\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nDiplomiral je leta 1992 na takratni Fakulteti za elektrotehniko in ra\xc4\x8dunalni\xc5\xa1tvo v Ljubljani in kasneje \xc5\xa1e magistriral. V \xc4\x8dasu \xc5\xa1tudija je dve leti deloval kot mladi raziskovalec pri podjetju Siemens v Nem\xc4\x8diji. Po doktoratu na Fakulteti za elektrotehniko v Ljubljani (1998) je bil na tej fakulteti izvoljen v naziv docenta ter leta 2009 rednega profesorja. Od leta 2007 deluje kot predstojnik Laboratorija za elektri\xc4\x8dna omre\xc5\xbeja in naprave, leta 2011 je postal prodekan za pedago\xc5\xa1ko dejavnost in 2013 dekan fakultete._NEWLINE_Strokovno se ukvarja z elektroenergetiko, s kakovostjo elektri\xc4\x8dne energije in problematiko vklju\xc4\x8devanja razpr\xc5\xa1enih virov energije v elektri\xc4\x8dno omre\xc5\xbeje. Leta 2009 je soustanovil 2e, prvo odcepljeno (\xc2\xbbspin-off\xc2\xab) podjetje ljubljanske univerze, ki so ga dve leti kasneje prodali nem\xc5\xa1kemu lastniku._NEWLINE_Leta 2017 je kot edini kandidat kandidiral na volitvah za 44. rektorja Univerze v Ljubljani, na katerih so prvi\xc4\x8d v zgodovini univerze lahko glasovali vsi zaposleni (torej vklju\xc4\x8dno s tehni\xc4\x8dnim osebjem) in \xc5\xa1tudenti. Papi\xc4\x8d je bil potrjen za \xc5\xa1tiriletni mandat, ki ga je nastopil oktobra 2017 kot eden najmlaj\xc5\xa1ih rektorjev v zgodovini univerze.'